CELEX: 32015R1316
Language: sl
Date: 2015-07-30 00:00:00
Title: Izvedbena uredba Komisije (EU) 2015/1316 z dne 30. julija 2015 o odstopanju od Uredbe Sveta (ES) št. 850/98 glede najmanjše referenčne velikosti ohranjanja za brancina (Dicentrarchus labrax)

31.7.2015   
            
            
               SL
            
            
               Uradni list Evropske unije
            
            
               L 203/9
            
         IZVEDBENA UREDBA KOMISIJE (EU) 2015/1316
   z dne 30. julija 2015
   o odstopanju od Uredbe Sveta (ES) št. 850/98 glede najmanjše referenčne velikosti ohranjanja za brancina (Dicentrarchus labrax)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 850/98 z dne 30. marca 1998 za ohranjanje ribolovnih virov s tehničnimi ukrepi za varovanje nedoraslih morskih organizmov (1) in zlasti člena 45(1) Uredbe,
   ob upoštevanju naslednjega:
   
               (1)
            
            
               V skladu s členom 2(2) Uredbe (EU) št. 1380/2013 Evropskega parlamenta in Sveta (2) je cilj skupne ribiške politike zagotoviti, da se izkoriščanje živih morskih bioloških virov izvaja na način, ki dovoljuje obnavljanje in ohranjanje populacij lovljenih vrst nad ravnmi, ki omogočajo največji trajnostni donos.
            
         
               (2)
            
            
               Člen 45(1) Uredbe (ES) št. 850/98 določa, da lahko Komisija poleg navedene uredbe ali z odstopanjem od navedene uredbe sprejme katere koli potrebne ukrepe, če je za ohranjanje staležev morskih organizmov potrebno takojšnje ukrepanje.
            
         
               (3)
            
            
               Po strokovnem mnenju Mednarodnega sveta za raziskovanje morja (v nadaljnjem besedilu: ICES) ter Znanstvenega, tehničnega in gospodarskega odbora za ribištvo (v nadaljnjem besedilu: STECF) staležu brancina v Keltskem morju, Rokavskem prelivu, Irskem morju in južnem delu Severnega morja (razdelki ICES IVb, IVc, VIIa, VIId do VIIh) naglo upada biomasa zaradi kombinacije upadanja prirasta in vse večje ribolovne umrljivosti. Brancin je počasi rastoča vrsta, ki dozori pozno. Biomasa drstitvenega staleža se približuje najnižji kadar koli zabeleženi ravni. Sedanja ribolovna umrljivost je skoraj štirikrat večja od umrljivosti, ki bi jo stalež še lahko prenesel. ICES zato svetuje, da se izvedejo ukrepi za znatno zmanjšanje ribolovne umrljivosti na celotnem območju staleža na navedenih področjih.
            
         
               (4)
            
            
               Z Izvedbeno uredbo Komisije (EU) 2015/111 (3) je Komisija na podlagi člena 12 Uredbe (EU) št. 1380/2013 sprejela nujne ukrepe za zmanjšanje ribolovne umrljivosti, ki jo povzročajo plovila za pelagični ribolov, ki lovijo koncentracije drstečega se brancina. Z Uredbo Sveta (EU) 2015/523 (4) je bila uvedena restriktivna omejitev za zmanjšanje smrtnosti, ki jo povzročijo rekreacijski ribiči. Glede na znanstveno mnenje bi bila kombinacija omejitve ulova in povečanja najmanjše referenčne velikosti ohranjanja bolj učinkovita pri zmanjšanju ribolovne umrljivosti.
            
         
               (5)
            
            
               Uredba (ES) št. 850/98 določa najmanjše referenčne velikosti ohranjanja za morske organizme z namenom varovanja nedoraslih organizmov.
            
         
               (6)
            
            
               Štiri področja staleža brancina, ki jih je opredelil ICES, so: Keltsko morje, Rokavski preliv, Irsko morje in južni del Severnega morja (razdelki ICES IVb, IVc, VIIa, VIId do VIIh), Biskajski zaliv in atlantske iberske vode (razdelka ICES VIIIa in VIIIb), atlantske iberske vode (razdelka ICES VIIIc in IXa) ter Keltsko morje in vode zahodno od Škotske (razdelki ICES VIa, VIIb in VIIj).
            
         
               (7)
            
            
               Sedanja minimalna velikost za brancina, določena v Prilogi XII k Uredbi (ES) št. 850/98, je 36 cm.
            
         
               (8)
            
            
               Vendar za stalež brancina v Keltskem morju, Rokavskem prelivu, Irskem morju in južnem delu Severnega morja (razdelki ICES IVb, IVc, VIIa, VIId do VIIh) ocene ICES kažejo, da samice brancina prvo spolno zrelost dosežejo pri velikosti 42 cm. Statistika ulova potrjuje, da se z ribolovom in iztovarjanjem brancina, manjšega od 42 cm, iz staleža odstranijo nedorasle samice brancina, ki še niso prispevale k razmnoževanju staleža. Omogočanje ribolova in iztovarjanja brancina v velikosti manj kot 42 cm zato resno ogroža sposobnost razmnoževanja staleža, kar znatno prispeva k skupni ribolovni umrljivosti in pomeni resno nevarnost za ohranitev staleža brancina. Ker je stalež brancina v teh razdelkih ICES odvisen od tega, ali samice brancina ostanejo v morju, dokler ne prispevajo k razmnoževanju, je najmanjšo referenčno velikost ohranjanja za to vrsto primerno povečati na 42 cm.
            
         
               (9)
            
            
               Zdi se, da je zrelost odvisna od temperature, zato je primerno, da se enaka omejitev preventivno uporabi tudi za drugi severni stalež, tj. v Keltskem morju in v vodah zahodno od Škotske (razdelki ICES VIa, VIIb in VIIj).
            
         
               (10)
            
            
               Zato je za varovanje nedoraslih brancinov nujno treba sprejeti ukrepe za prepoved ribolova in iztovarjanja brancina, manjšega od 42 cm, v dveh staležih brancina, ki jih je opredelil ICES: v Keltskem morju, Rokavskem prelivu, Irskem morju in južnem delu Severnega morja (razdelki ICES IVb, IVc, VIIa, VIId do VIIh) ter v Keltskem morju in vodah zahodno od Škotske (razdelki ICES VIa, VIIb in VIIj). Nadaljnje odlašanje pri zagotavljanju varovanja nedoraslih brancinov bi občutno povečalo nevarnost za resno škodo za stalež brancina, znatno prispevalo k njegovi ribolovni umrljivosti in pospešilo propad njegove biomase.
            
         
               (11)
            
            
               Ukrepi iz te uredbe so v skladu z mnenjem Odbora za ribištvo in ribogojstvo –
            
         SPREJELA NASLEDNJO UREDBO:
   Člen 1
   Z odstopanjem od Priloge XII k Uredbi (ES) št. 850/98 je minimalna velikost za brancina (Dicentrarchus labrax) v regiji 2, kot je opredeljena v členu 2 navedene uredbe, 42 cm.
   Člen 2
   Ta uredba začne veljati tretji dan po objavi v Uradnem listu Evropske unije.
   Učinkovati začne 1. septembra 2015.
   Pred koncem leta 2017 bo Komisija ocenila, ali so ukrepi iz te uredbe še vedno potrebni.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 30. julija 2015
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 125, 27.4.1998, str. 1.
   
      (2)  Uredba (EU) št. 1380/2013 Evropskega parlamenta in Sveta z dne 11. decembra 2013 o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES (UL L 354, 28.12.2013, str. 22).
   
      (3)  Izvedbena uredba Komisije (EU) 2015/111 z dne 26. januarja 2015 o določitvi ukrepov za zmanjšanje resne grožnje za ohranitev staleža brancina (Dicentrarchus labrax) v Keltskem morju, Rokavskem prelivu, Irskem morju in južnem delu Severnega morja (UL L 20, 27.1.2015, str. 31).
   
      (4)  Uredba Sveta (EU) 2015/523 z dne 25. marca 2015 o spremembi uredb (EU) št. 43/2014 in (EU) 2015/104 glede nekaterih ribolovnih možnosti (UL L 84, 28.3.2015, str. 1).